3.6-modul. O‘quvchilarda adabiyot nazariyasiga oid ko‘nikmalarni rivojlantirish
3-mavzu: Epik asarlarni tahlil qilish metodikasi
Reja: 
1. Epik asar tushunchasi.
2. Epik asarni tahlil qilish yo‘nalishlari.
3. Asar strukturasini o‘rganish.
4. Syujet chizig‘i.

Adabiyot darslarida asosiy maqsadlardan biri o‘quvchilarni badiiy matnni o‘qish, tushunish, tahlil qilish va estetik baholashga o‘rgatishdir. Buning uchun adabiy-nutqiy ko‘nikmalarni rivojlantirish bilan birga, badiiy asar tahlil qilish malakalarini ham shakllantirish zarur. Bu ikki jarayon bir-biri bilan uzviy bog‘liq bo‘lib, o‘quvchining nafaqat bilish qobiliyatini, balki ijodiy tafakkurini ham rivojlantiradi.
Adabiy-nutqiy ko‘nikma – bu shaxsning adabiy til me’yorlariga rioya qilgan holda o‘z fikrini mantiqan asoslab, izchil va ta’sirchan tarzda ifodalash qobiliyatidir. Badiiy asar tahlili esa asarning syujeti, obrazlar tizimi, badiiy vositalari, g‘oyaviy yo‘nalishi va muallif pozitsiyasini tizimli o‘rganish jarayonidir.
Adabiy-nutqiy ko‘nikma – bu o‘quvchining badiiy matnni to‘g‘ri va chuqur idrok etish, uning mazmuni, g‘oyasi va badiiy-estetik xususiyatlarini anglash, asardagi badiiy vositalarni tahlil qilish va o‘z fikr-mulohazalarini adabiy til me’yorlari hamda uslubiy talablar asosida ravon ifodalay olish malakasidir.
Mazkur ko‘nikma nafaqat til bilimlarini egallashni, balki mantiqiy tafakkur, tanqidiy yondashuv, ijodiy tasavvur kabi yuqori darajadagi kognitiv faoliyatni ham talab etadi. Adabiy-nutqiy ko‘nikma rivojlangan o‘quvchi o‘qilgan asar yuzasidan mustaqil xulosa chiqarish, asosli tahliliy fikr bildirish va matnga estetik baho berish imkoniga ega bo‘ladi.
Ilmiy nuqtai nazardan, adabiy-nutqiy ko‘nikma quyidagi tarkibiy qismlardan iborat:
1. Idrok ko‘nikmasi – matn mazmunini anglash va uni mantiqan bog‘liq qismlarga ajrata olish.
2. Tahlil ko‘nikmasi – asardagi syujet chizig‘i, qahramon xarakteri, muallif uslubi va badiiy vositalarni tahlil qilish.
3. Nutqiy ifoda ko‘nikmasi – fikrni aniq, mantiqli, adabiy til normalariga mos ravishda bayon etish.
4. Estetik baholash ko‘nikmasi – asar g‘oyasi va badiiy qiymatini baholash, undan olingan ma’naviy-estetik zavqni ifoda etish.
Adabiy-nutqiy ko‘nikma rivojlanishi o‘quvchi shaxsida quyidagi sifatlarni shakllantiradi:
· Kritik tafakkur – voqealarga biryoqlama yondashmaslik, turli nuqtai nazarlarni solishtirish.
· Tahliliy fikrlash – matn tarkibini, qahramonlarning o‘zaro aloqalarini va voqealar ketma-ketligini mantiqiy tahlil qilish.
· Ijodiy yondashuv – matndan ilhomlanib yangi g‘oyalar, alternativ syujetlar va obrazlar yaratish.
Shunday qilib, adabiy-nutqiy ko‘nikma o‘quvchining til va adabiyot bo‘yicha bilimlarini amaliy qo‘llash imkonini beradi, uning shaxsiy intellektual salohiyatini oshiradi va madaniy-ma’naviy dunyoqarashini boyitadi.    
Epik asarlarni o‘rganish, ularni tahlil qilish va adabiy-nutqiy ko‘nikmalarni rivojlantirish — ona tili va adabiyot darslarining asosiy vazifalaridan biridir.
Epik asar — bu voqealarga boy, bir yoki bir nechta qahramonlar atrofida rivojlanadigan badiiy matndir. Shu matnlarni tahlil qilish orqali o‘quvchi:
syujet rivojini kuzatadi,
qahramon xarakteri va motivatsiyasini anglaydi,
muallif g‘oyasi va pozitsiyasini tahlil qiladi,
va mustaqil, mantiqiy fikrlashni shakllantiradi.

EPIK ASARNI TAHLIL QILISHNING MAQSADI
Epik asarni tahlil qilish quyidagi kompetensiyalarni shakllantiradi:
Syujetni tushunish – voqealar ketma-ketligini, cho‘qqi nuqtasini va konfliktni aniqlash;
Qahramonlarni tahlil qilish – xarakter, qarorlar, motivatsiya va ichki kurashlarni o‘rganish;
Muallif g‘oyasini anglash – jamiyat, ijtimoiy-falsafiy mavzular va maqsadlarni tushunish;
Badiiy vositalarni tahlil qilish – metafora, ramz, tasviriy ifoda va psixologik tasvirlarni aniqlash;
Vaqt va makon – voqealar qayerda va qachon sodir bo‘layotganini tahlil qilish.
“Kecha va kunduz” misolida:
Zebi hayoti va uning jamiyat bilan ziddiyati syujetni rivojlantiradi.
Qahramonlar  –Zebi, Akbarali, Miryoqub – voqealarga turli qarashlarni kiritadi.
Cho‘lpon ayol erkinligi va jamiyat uyg‘onishi g‘oyasini ochib beradi.
SYUJET CHIZIG‘I 
Syujet chizig‘i – voqealarning tartibli rivojlanishi:
Kirish: Zebi hayoti va oilasi, atrof-muhit tasviri.
Tugun: Majburiy nikoh, ichki va tashqi qarama-qarshiliklar boshlanishi.
Rivoj: Zebi ruhiy iztiroblari va ijtimoiy bosim bilan kurash.
Cho‘qqi nuqta (kulminatsiya): Zebi fojiasi va qarorlarining eng yuqori dramatik pallasi.
Yechim: Jamiyat fojiasi va muallif g‘oyasining ochilishi.
Animatsion g‘oya: Syujet bosqichlarini diagramma yoki animatsion chiziqli sxema orqali ko‘rsatish, voqealar ketma-ketligini vizual tarzda berish.
MIND MAP (IDROK XARITASI) METODINI QO‘LLASH
Mind Map – bu o‘quvchilarning fikrini tizimlashtirish, mavzuni chuqur anglash va ijodiy tafakkurni rivojlantirishga xizmat qiluvchi samarali metoddir. Ushbu metod dars jarayonida quyidagi bosqichlarda qo‘llanadi:
      Markaziy tushuncha aniqlanadi. Dars mavzusi yoki asosiy tushuncha doskaning yoki varaqning markaziga yoziladi va rasm bilan ifodalanadi (masalan: “Dunyoning ishlari”, “Rahmat sizga xonim” va h.k.). Asosiy yo‘nalishlar belgilanadi. Markaziy tushunchadan turli yo‘nalishlarda shoxchalar chiqariladi. Ular:
So‘zlardan (kalit tushunchalar, atamalar),
Rasmlardan (mavzuga oid chizmalar),
Belgilaridan (strelka, ramz, ikonka),
Stikerlardan (rangli qog‘ozlar, yozuvlar),
Logotiplardan (shartli belgilar) foydalanilgan holda boyitiladi. G‘oyalar kengaytiriladi. Har bir shoxcha yana kichik bo‘limlarga ajratilib, mavzuga oid fikrlar, misollar, dalillar yoziladi. Bu jarayonda o‘quvchilar mustaqil va jamoa bo‘lib ishlashi mumkin. Rang va tasvirlardan foydalaniladi. Rang-baranglik va vizuallik xotirani mustahkamlaydi, axborotni tezroq eslab qolishga yordam beradi. Taqdimot va muhokama qilinadi. Tayyor mind map asosida o‘quvchilar o‘z fikrlarini izohlaydi, xulosalar chiqaradi va mavzu mustahkamlanadi. 
 “ARQON TORTISH” OʻYINI
Oʻquvchilarni “Arqon tortish” oʻyinidagi kabi har bir bayonotni qoʻllab-quvvatlovchi sabablar haqida oʻylashga chorlang va berilgan davomiylik chizigʻi boʻylab ushbu sabablarni joylashtirishni soʻrang. Oʻquvchilarga shuni tushuntiringki, ular bergan qarash har ikki tomonga tegishli yoki ularning oʻrtasida boʻlishi mumkin. Bu metod  o‘quvchilarni ma’lum bir mavzu bo‘yicha ikki qarama-qarshi fikr orasida o‘z pozitsiyasini aniqlash, sabablarni asoslash, tanqidiy fikrlash, o‘z fikrini qayta ko‘rib chiqishga undaydi.

 Chap taraf:  “Zebi taqdiri faqat jamiyat bosimi ostida shakllanadi”.
O‘ng taraf:  “Zebi o‘z ichki iroda va qarorlari bilan taqdirini o‘zgartirishga harakat qilishi kerak”.
Ushbu bosqich yakunlangach oʻqituvchi stiker qogʻozlardan hosil boʻlgan davomiylik chizigʻini koʻzdan kechiradi va oʻz kuzatuvlarini sharhlaydi. Tarqatma materialdagi maʼlumotni oʻqib boʻlgach, oʻquvchilar oʻz stikerlarini asl joyida qoldiradimi yoki joyini oʻzgartiradimi, yoki umuman stikerlarini almashtiradimi yoʻqmi qaror qilishlari kerak boʻladi. Bunda oʻquvchilar ushbu oʻzgarishlarni qilishga turtki boʻlgan sabablar haqida oʻylab koʻrishlari kerak. 

